b'\n_START_ARTICLE_\nDonald Spoto\n_START_PARAGRAPH_\nDonald Spoto (s. 28. kes\xc3\xa4kuuta 1941) on yhdysvaltalainen teologi, elokuvahistorioitsija ja el\xc3\xa4m\xc3\xa4kertojen kirjoittaja. H\xc3\xa4n v\xc3\xa4itteli Fordham Universityss\xc3\xa4 1970 ja on sen j\xc3\xa4lkeen opettanut useissa yhdysvaltalaisissa yliopistoissa ja elokuva-alan oppilaitoksissa. Spoto on julkaissut el\xc3\xa4m\xc3\xa4kertoja elokuva-alan suurista nimist\xc3\xa4, kuten Stanley Kramer, Alfred Hitchcock, Tennessee Williams, Marlene Dietrich, Marilyn Monroe, Laurence Olivier, Elizabeth Taylor, Ingrid Bergman ja James Dean._NEWLINE_Brittil\xc3\xa4isess\xc3\xa4 The Guardian -lehdess\xc3\xa4 ilmestyneess\xc3\xa4 kirja-arviossa Michael Coveney kuvailee Spotoa "amerikkalaiseksi kvasi-akateemiseksi juorujen levittelij\xc3\xa4ksi" mutta my\xc3\xb6nt\xc3\xa4\xc3\xa4 t\xc3\xa4m\xc3\xa4n tehneen huolellista ty\xc3\xb6t\xc3\xa4 luetteloidessaan kirjan kohteen (Alan Batesin) kaikki teatteri- ja elokuvaesiintymiset._NEWLINE_Spoto kirjoitti Hitchcockista kolmeosaisen teossarjan. The Art of Alfred Hitchcock ilmestyi 1976, ja Spoto teki sit\xc3\xa4 varten monia pitki\xc3\xa4 haastatteluja. Toinen osa, The Dark Side of Genius, ilmestyi Hitchcockin kuoltua ja k\xc3\xa4sitteli sek\xc3\xa4 t\xc3\xa4hden yksityisel\xc3\xa4m\xc3\xa4\xc3\xa4 ett\xc3\xa4 uraa. Kolmas osa, Spellbound by Beauty, (2008) k\xc3\xa4sittelee l\xc3\xa4hinn\xc3\xa4 Hitchcockin suhdetta naisn\xc3\xa4yttelij\xc3\xb6ihin. Vuonna 2012 HBO tuotti elokuvan The Girl, joka perustuu Spoton Hitchcock-teoksiin.'